Eshkw ekaa uhchi utihchipayiyich Miyaaskaacheu Makushewin,
shaash chii chischeyihtam Jesus e utihchipayiyich che nakatahk uyuu aschiiyuu kaye che nituwaapamaat Uhtaawiimaau.
Muush chii saachiheu misiwe aniyuu kaa taapweyimikut utah aschiihch kaa ihtaayich ekw maak che utihchipayihch chechii waapahtiyaat taan e ishpish saachihaat.
Mekwaach maak chii utaakushuu miichisuuch Jesus ekw maak uchischinuhamuwaakanh.
Peyakw maak an chischinuhamuwaakan Judas kaa ishinihkaasut,
Simon Iscariot ukusisa,
shaash anite chii ihtuutaakuukupane machimanituu chechii iteyihtahk chechii wiyeshipachishtinaat Jesus aniyuu che tipiskaayich.
Jesus chii chischeyihtam Uhtaawiimaau e chii miikut suuhkaatisiiwiniyuu misiwe chekwaayuu chechii ihtuutahk,
kaye chii chischeyihtam Chishemanituu e ihtaayich e uhchiit kaye miin kaau anite Chishemanituu e ihtaayich che ituhtet.
Ekw kaa pisikuut anit miichisunaahtikuhch uhchi,
kaa manahk aniyuu utahkuhp uschich kaa chichishkahk kaa utinahk kaasiihkwaaniyuu kaa chikaayaapihkaasuwaachet.
Kaa kutapinahk nipiiyuu kaasiihkwaaniyaakanihch ekw kaa chishtaapauchisitenaat uchischinuhamuwaakanh ekw maak kaa paahkuhamuwaat usitiyuuh aniyuu kaasiihkwaaniyuu kaa chikaayaapihkaasuwaachet e aapachihtaat.
Chii naateu Simon Peter ekw kaa itikut,
“Utipeyihchikeu,
chika chishtaapauchisitenin aa.”
Jesus kaa itaat,
“Namui chinisituhten anuhchiish taan e ihtiyaan,
mikw maak eshkw chika nisituhten.”
Ekw Peter kaa ishi nishkweushihaat e itaat,
“Namui wiiskaat chika uhchi chishtaapautaan nisit.”
Chii itikuu maak Jesus,
“Ekaa chishtaapautaayaane chisith namui chika uhchi uchischinuhamuwaakanitutaatin.”
Simon Peter kaa itaat,
“Utipeyihchikeu,
ekaawii maataan mikw nisith chishtaapautaah,
chishtaapautaah kaye nistikwaan ekw maak nitihchiih.”
Jesus kaa itaat,
“Awen shaash e chii pakaashimut namui nituweyihtam miin chechii pakaashimut mikw usith chipaa chishtaapautaakanuuyuuh.
Misiwe maak e tashiyekw shaash chipayehchisiinaawaau,
mikw peyakw anit e tashiyekw namui payehchisiyuu.”
Shaash chii chischeyihtam Jesus taan aniyuuh aniyuu che wiyeshipachishtinikut wehchii itwet uyuu.
Shaash misiwe chipayehchisiinaawaau “mikw peyakw anit e tashiyekw namui payehchisiyuu.”
Iskutak maak kaa chishtaapauchisitenaat,
ekw miin kaa pushchishkahk aniyuu utakuhp kaa manahk ekw miin kaa waweyapit.
Kaa kakwechimaat e itaat,
“Chichischeyihtenaawaau aa chekwaan wehchi ihtuutaatakuch uu.
Chischinuhamaachesuu kaye Utipeyihchikeu chitishinihkaasinaawaau,
ekun maak taapwe nipaa ishinihkaatikuun wesh taapwe eukw niya e awiyaan.
Niya eukw Chitipeyihchikemuwaau kaye Chichischinuhamaachesiimuwaau,
yaapach maak niya chichii chishtaapauchisitenitinaawaau.
Kaye chiyawaau maak chipaa chishtaapauchisitenitunaawaau.
Chichii waapahtiitinaawaau taan chechii ishi chischinuwaapamiyekw an taan kaa ihtuutaatakuch.
Kuiskw chiwiihtamaatinaawaau,
aapachihaakan namui wii uste iteyihtaakusuu e iteyihtaakusiyich uchimaam kaye awen kaa chihchitishahwaakanuut chechii nituu waawiihtahk chekwaayuu namui wiya uste iteyihtaakusuu e iteyihtaakusiyich aniyuu kaa chihchitishahukut.
Nisituhtamekwe maak uyuu chekwaayuu kaye maak ihtuutamekwe chika shaweyimikunaawaau.”